**Közelgő határidő: január 31-ig kell utalni az élelmiszerlánc-felügyeleti díj második részletét**

**Január 31-ig kell befizetniük az élelmiszerlánc szereplőknek a 2018. évi élelmiszerlánc-felügyeleti díj második részletét. A Nemzeti Élelmiszerlánc-biztonsági Hivatal (Nébih) felhívja az érintettek figyelmét, hogy az összeget a hivatal elkülönített fizetési számlájára utalják.**

Az élelmiszerlánc szereplői – mint minden évben – 2018-ban is május végéig készítették el élelmiszerlánc-felügyeleti díj bevallásukat. Az ekkor megállapított összeg első részletét 2018. július 31-ig utalták el, míg a második részlet befizetési határideje 2019. január 31-e.

A felügyeleti díjat a Nébih **10032000-00289782-30006016** számú elkülönített fizetési számlájára kell utalni. A gördülékeny ügyintézés érdekében az átutalás közleményében mindenképp tüntessék fel a befizetésre kötelezett adószámát/azonosító jelét, valamint a második részlethez tartozó pénzügyi bizonylat számát. Fontos, hogy egyéb szöveget ne írjanak az utalási közleménybe, átutalás előtt pedig ellenőrizzék a számlaszámot, különösen azok, akik más ügyekben is a Nébih pénzügyi partnerei.

A felügyeleti díjjal és a befizetéssel kapcsolatos további részletek elérhetőek a [hatóság honlapján](http://portal.nebih.gov.hu/egyeb/gyakran-ismetelt-kerdesek/felugyeleti-dij), míg a felmerülő kérdésekkel a hivatal felügyeleti díj ügyfélszolgálatához ([felugyeletidij@nebih.gov.hu](mailto:felugyeletidij@nebih.gov.hu), 06-1/336-9024) fordulhatnak.

2019. január 29.

Nemzeti Élelmiszerlánc-biztonsági Hivatal